Matrikulant vas oor skoolmaat se moordŉ Matrikulant van Whittlesea in die Oos-Kaap is in hegtenis geneem nadat hy ŉ skoolmaat met ŉ skerp voorwerp doodgesteek het net voordat hulle Dinsdag ŉ eindeksamenvraestel sou skryf. Ao. Namhla Mdleleni, polisiewoordvoerder, het gesê die voorval het omstreeks 09:00 by Hoërskool Abambo in Mchewula plaasgevind. “Die 23-jarige verdagte het na bewering sy 18-jarige vriend by die skool aangerand en met ŉ skerp voorwerp doodgesteek,” het Mdleleni gesê. “Volgens die voorlopige ondersoek het die twee matrikulante glo gestry. Dit is nog nie duidelik waaroor die woordewisseling gehandel het nie.” Die polisie het reeds beslag gelê op die vermeende moordwapen. Die verdagte is in aanhouding en word aangekla van moord. Hy het Donderdag in die Whittlesea-landdroshof verskyn.